**REFERAT møte 1-20 i Forskningsetisk utvalg i instituttsektoren**

**Tid: Torsdag 4.juni kl 14.00-16.00**

**Sted: Teams**

**Til stede:** Christian Hambro (leder), Kristin Rosendal, Martin Smestad, Ketil Skogen, Bjørn Langerud, Mia Røra

**Forfall:** Tove Håpnes

**Sekretariat:** Agnes Landstad (referent)

***Betenkning fra NENT rund Kunstig intelligens***

*Tone Druglitrø fra NENT/FEK var invitert til å presentere FEKs betenkning rundt KI (kl 15.00-15.30)*

*Se presentasjon vedlagt.*

**Kommentarer:**

FEU mener betenkningen om Kunstig intelligens fra NENT er en grundig og strukturert gjennomgang av et komplekst felt. Med utgangspunkt i denne, ville det være nyttig med en praktisk anlagt veileder for forskning på området. En veileder bør etter FEUs vurdering rette seg til bredden av miljøene som arbeider med FoU på KI, dvs i forskningsinstitusjoner, næringsliv og helsesektor.

FEU vil også innarbeid dilemma-cases på KI i den nettbaserte dilemmatreningsmodulen, så snart vi får aktuelle cases fra instituttene som er forespurt.

**1/20 Godkjenning av innkalling og dagsorden**

**Vedtak:** *Innkalling og dagsorden godkjennes*

**2/20 Godkjenning av referat fra møte 2-19, 17.september 2019**

**Vedtak:** *Referat fra møte 2-19 godkjennes*

**3/20 Instituttforskeres frihet under debatt i Magasinet Forskningsetikk**

FFA og FEU har over tid arbeidet for å spre kunnskap om forskningsinstituttenes arbeidsform og rammevilkår, også når det gjelder forskningsetikk. Artikkelen skrevet av Tone Fløtten og Lars Holden (nov 2018) er ett eksempel. Antologien "Interessekonflikter i forskning" referer ikke til denne artikkelen, men siterer bl.a. forskere i NIBIO som er kritiske til eget institutts håndtering av forskernes frihet. I kjølvannet har det blitt en debatt om forskningsetikk i instituttene.

**Kommentarer:**

Debatten om forskernes frihet og åpenhet i forskningsinstituttene bør så langt som mulig være basert på kunnskap, ikke på anekdoter. FEU mener at det er behov for mer kunnskap om hvordan instituttforskere og forskningsinstitutter operasjonaliserer ytringsfrihet og håndterer ev interessekonflikter.

FEU mener det bør vurderes å gjøre en utredning som kartlegger problemstillinger i instituttene når det gjelder ytringsfrihet og interessekonflikter og instituttenes praksis på området. Hvis behovet er til stede, bør en vurdere å utarbeide en veileder til instituttene på feltet. Christian Hambro og Agnes Landstad bes om å lage et kort notat med forslag til oppfølging som diskuteres i FEU før saken ev tas opp med styret i FFA.

**Vedtak:**

*FEU mener det bør vurderes å gjøre en utredning som kartlegger problemstillinger i instituttene når det gjelder ytringsfrihet og interessekonflikter og instituttenes praksis på området. Hvis behovet er til stede, bør en vurdere å utarbeide en veileder til instituttene på feltet. Arbeidet vil da danne grunnlag for en mer kunnskapsbasert debatt og bidra til instituttenes arbeid med forskningsetiske problemstillinger.*

*Christian Hambro og Agnes Landstad bes om å lage et kort notat med forslag til oppfølging som diskuteres i FEU før saken ev tas opp med styret i FFA.*

**4/20 Aktuell forskningsetisk sak i NIBIO, hva kan vi lære?**

NIBIO har blir varslet av OsloMet om mulig plagiering av søknad. Bjørn Langerud orienterte FEU om sakens fakta, NIBIOs håndtering og videre prosess mm. Saken er sendt til Granskingsutvalget, slik rutinene krever.

*Se uttalelse fra Etisk råd i NIBIO i vedlegg.*

**Kommentarer:**

Saken er prinsipielt interessant, og det vil være ønskelig for alle at Granskingsutvalget gir en vurdering av saken, også for ikke-berørte parter.

**Vedtak:** *FEU takker for orienteringen*.

**5/50 Aktuell forskningsetisk sak i IFE, hva kan vi lære?**

IFE har i interngransking oppdaget misligheter i forskningsprosjekter i Halden. Mislighetene angår ikke selve Halden-reaktoren. Saken handler om manipulering av test-data og anses av IFE som svært alvorlig. Granskingsrapport er oversendt til Økokrim. IFE undersøker nå i hvilken grad de manipulerte resultatene er anvendt og ev med hvilke konsekvenser. Granskingen konkluderer med at forholdene som er avdekket ville være å anse som vitenskapelig uredelighet etter Forskningsetikkloven fra 2017.

Administrerende direktør Nils Morten Huseby orienterte FEU om sakens fakta, IFEs håndtering og videre prosess.

**Kommentarer:**

Saken har en alvorlig karakter, noe IFE til fulle tydeliggjør i måten den håndteres på og i ekstern kommunikasjon. FEU mener IFEs ledelses åpenhet rundt saken er en stor kvalitet. Ledelsens fokus på etiske problemstillinger må anses å være et viktig grunnlag for at saken er blitt varslet og er kommet frem, der kultur og trygghet for varsling er avgjørende. Ledelsens fokus og oppfølging internt i form av forsterket etikkarbeid som internopplæring, risikoanalyse osv er vesentlig for intern og ekstern tillit.

**Vedtak:**

*FEU takker for en åpen og grundig orientering.* *FEU mener sakens innhold og ikke minst IFEs håndtering av den vil ha stor læringsverdi for andre forskningsinstitutter i FFA. Utvalget vil anbefale at IFE utarbeider en erfarings-oppsummering som kan deles med sikte på læringsoverføring i bredden av institutter for å øke oppmerksomheten på godt forebyggende forskningsetisk arbeid i instituttene. Hvis ønskelig, kan FEU bidra til dette.*

**6/20 Orienteringer**

 Muntlig:

* Siste nytt fra instituttenes arbeid med forskningsetikk – bidrag fra (øvrige) FEUs instituttmedlemmer
* [Forskningsetisk forum 2019](https://www.etikkom.no/Aktuelt/Nyheter/2019/forskningsetisk-forum-2019/), Bergen 26.september 2019 – orientering ved Mia Røra
* Oppfølging av utvalgssaker 17.sept 2019 v/Agnes Landstad

Skriftlig:

* Saker behandlet i de nasjonale forskningsetiske komiteene siden 17.9.19
* [Forskningsetisk betenkning om kunstig intelligens](https://www.etikkom.no/globalassets/documents/publikasjoner-som-pdf/forskningsetisk-betenkning-om-kunstig-intelligens.pdf) fra FEK (nov 2019)

**7/20 Aktuelle saker og dato for FEU møte 2/20**

* Tidspunkt: Mandag 2.november kl 14.00-16.00
* FEK skal utarbeide en betenkning om stordata. Denne knyttes også til betenkningen om kunstig intelligens. FEU bør på neste møte diskutere om det er særlige problemstillinger en ønsker skal belyses i det kommende arbeidet.

**8/20 Eventuelt**

Ingen saker til eventuelt